**Leeds City Football Club** var en engelsk fotballklubb fra Leeds i Yorkshire, etablert i 1904. Klubben ble oppløst i 1919 på grunn av økonomiske uregelmessigheter. Leeds United ble etablert 17. oktober 1919 og de tok over Leeds Citys hjemmebane Elland Road.

Leeds City benyttet Leeds' byvåpen som klubbemblem og draktene hadde fargene blå, gul og hvit. Leeds City ble valgt inn i The Football League i 1905 og spilte i 2. divisjon i alle årene klubben eksisterte. Fra 1912 til 1918 var Herbert Chapman manager for klubben. Under første verdenskrig ble det oppdaget flere tilfeller av økonomiske uregelmessigheter, noe som førte til at klubben ble ekskludert fra Football League åtte kamper ut i 1919–20-sesongen. Denne strenge reaksjonen kom hovedsakelig på grunn av at klubbens direktører nektet å samarbeide med FA og nektet gi innsyn i klubbens regnskap.

Port Vale tok over plassen i 2. divisjon, inkludert resultatene fra de åtte kampene Leeds City allerede hadde spilt. Leeds City er per 2017 den eneste klubben som har blitt ekskludert fra Football League midt i en sesong samt den eneste klubben som har blitt utestengt på grunn av økonomiske uregelmessigheter.

17. oktober 1919 ble Leeds Citys spillere samlet i Metropole Hotel i Leeds, hvor de ble auksjonert bort til andre klubber. De 16 spillerne ble kjøpt opp av ni forskjellige klubber for totalt 9 250 pund. På ettermiddagen samme dag ble Leeds United etablert.

| Spiller | Ny klubb | Pris |
| --- | --- | --- |
| Billy McLeod | Notts County | £ 1 250 |
| Harry Millership | Rotherham County | £1 000 |
| John Hampson | Aston Villa | £1 000 |
| Willis Walker | South Shields | £800 |
| Tommy Lamph | Manchester City | £800 |
| John Edmondson | Sheffield Wednesday | £800 |
| William Hopkins | South Shields | £600 |
| George Affleck | Grimsby Town | £500 |
| Ernest Goodwin | Manchester City | £500 |
| Billy Kirton | Aston Villa | £500 |
| William Ashurst | Lincoln City | £500 |
| Fred Linfoot | Lincoln City | £250 |
| Herbert Lounds | Rotherham County | £250 |
| Arthur Wainwright | Grimsby Town | £200 |
| William Short | Hartlepool United | £200 |
| Francis Chipperfield | Lincoln City | £100 |

Året etter at Leeds United ble etablert, ble de innvalgt til Football League. I 1924 ble amatørklubben Leeds City etablert, men etter bare tre år i den lokale ligaen Yorkshire League ble klubben nedlagt. Et nytt Leeds City ble etablert i 2006 og denne klubben ble med i 2. divisjon i West Yorkshire League.

Referanser
----------

1. ↑  «1905–06, Where it all began...». *Dave Tomlinson*. Mighty Leeds. Besøkt 13. oktober 2017.
2. ↑  «Leeds City». *Dave Moor*. Historical Kits. August 2006. Besøkt 13. oktober 2017.
3. ↑  *What If There Had Been No Port In The Vale?: Startling Port Vale Stories!*, Witan Books ISBN 978-0-9529152-8-7
4. ↑  Butler, Bryon (1998). *100 Seasons of League Football*. England: Queen Anne Press. s. 392. ISBN 1852915951.
5. ↑  «Review of 1919–20 – Disaster strikes». *Dave*. MightyLeeds.co.uk. Besøkt 13. oktober 2017.
6. ↑  Yorkshire League 1920–1953 Non-League Matters
7. ↑  West Yorkshire League 1999–2012 Non-League Matters

Eksterne lenker
---------------

* Komplett statistikk over Leeds Citys kamper hos WAFLL.com
* The Leeds City years hos mightyleeds.co.uk
* The Leeds City Scandal hos mightyleeds.co.uk
* Leeds Citys drakter hos historicalkits.co.uk
* Leeds City på FCHD.info